CELEX: 32014D0248
Language: ro
Date: 2014-04-28 00:00:00
Title: 2014/248/UE: Decizia de punere în aplicare a Comisiei din 28 aprilie 2014 privind recunoașterea cadrului juridic și de supraveghere al Singaporelui ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit  Text cu relevanță pentru SEE

3.5.2014   
            
            
               RO
            
            
               Jurnalul Oficial al Uniunii Europene
            
            
               L 132/73
            
         DECIZIA DE PUNERE ÎN APLICARE A COMISIEI
   din 28 aprilie 2014
   privind recunoașterea cadrului juridic și de supraveghere al Singaporelui ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit
   (Text cu relevanță pentru SEE)
   
      (2014/248/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 5 alineatul (6),
   întrucât:
   
               (1)
            
            
               La 22 octombrie 2012, Comisia a acordat un mandat Autorității Europene pentru Valori Mobiliare și Piețe (ESMA), solicitând avizul acesteia în legătură cu evaluarea tehnică a cadrului juridic și de supraveghere al Singaporelui pentru agențiile de rating de credit (agențiile de rating).
            
         
               (2)
            
            
               În avizul tehnic emis la 31 mai 2013, ESMA a precizat că, din perspectiva efectelor sale, cadrul juridic și de supraveghere al Singaporelui pentru agențiile de rating este comparabil cu cel prevăzut în Regulamentul (CE) nr. 1060/2009.
            
         
               (3)
            
            
               În temeiul articolului 5 alineatul (6) paragraful al doilea din Regulamentul (CE) nr. 1060/2009, trebuie îndeplinite trei condiții pentru ca un cadru juridic și de supraveghere al unei țări terțe să poată fi considerat echivalent cu cerințele regulamentului respectiv.
            
         
               (4)
            
            
               Conform primei condiții, agențiile de rating din țara terță trebuie să facă obiectul autorizării sau înregistrării și să fie supuse în permanență unei supravegheri și unor controale eficace. Cadrul legislativ și de reglementare al Singaporelui pentru agențiile de rating a intrat în vigoare la 17 ianuarie 2012. Autoritatea Monetară din Singapore (Monetary Authority of Singapore — MAS), care este banca centrală din Singapore, are competența de a emite legislație secundară pe baza Actului privind valorile mobiliare și contractele futures (SFA). În temeiul SFA, agențiile de rating au obligația să obțină o autorizație de prestare de servicii pe piețele de capital (capital markets services — CMS) pentru a putea furniza servicii de rating de credit în Singapore și sunt supravegheate în permanență de MAS. Printre reglementările MAS aplicabile agențiilor de rating, în calitate de titulari de autorizații CMS, se numără reglementările privind valorile mobiliare și contractele futures (acordarea autorizațiilor și conduita profesională) și reglementările privind valorile mobiliare și contractele futures (cerințele financiare și cerințele privind marjele pentru titularii de autorizații de prestare de servicii pe piețele de capital), precum și un cod de conduită obligatoriu din punct de vedere juridic pentru agențiile de rating. Cadrul juridic și de supraveghere al Singaporelui conferă MAS o gamă largă de competențe, care îi permit să investigheze dacă agențiile de rating își respectă obligațiile legale, în plus față de obligațiile agențiilor de rating de a informa în mod constant MAS cu privire la orice modificare a datelor acestora, precum și de a comunica MAS informații financiare. MAS are competența de a desfășura inspecții la titularii de autorizații CMS, iar agențiile de rating trebuie să permită accesul nelimitat al MAS la evidențele contabile, conturile și documentele acestora și să pună la dispoziție informațiile și echipamentele care ar putea fi necesare pentru efectuarea inspecției. MAS are autoritatea de a face copii după orice evidențe contabile furnizate sau de a intra în posesia acestora și poate face uz de competența sa de investigare pentru a impune furnizarea de documente. Până în aprilie 2012, în Singapore erau autorizate trei agenții de rating, iar în primele opt luni ale anului 2013, MAS a efectuat o inspecție la fața locului. În plus, MAS are competența de a transmite agențiilor de rating instrucțiuni scrise care nu au legătură cu conținutul unui rating de credit, cu perspectivele sau cu metodologiile de rating, în cazul în care consideră că acest lucru este necesar sau util interesului public sau pentru protejarea investitorilor. De asemenea, MAS poate să revoce licența sau să suspende activitățile agențiilor de rating și să publice informații cu privire la orice încălcare de către o agenție de rating a obligațiilor sale de reglementare. MAS poate sesiza autoritățile naționale relevante pentru a deschide cercetarea și urmărirea penală. Acordul de cooperare încheiat între ESMA și MAS prevede schimbul de informații cu privire la măsurile de control și de supraveghere adoptate împotriva agențiilor de rating transfrontaliere. Pe această bază, ar trebui să se considere că agențiile de rating din Singapore fac obiectul unor cerințe de autorizare sau de înregistrare echivalente cu cele prevăzute în Regulamentul (CE) nr. 1060/2009, că dispozițiile privind supravegherea și controlul agențiilor de rating în Singapore se aplică efectiv și că se asigură respectarea acestora.
            
         
               (5)
            
            
               Conform celei de a doua condiții, agențiile de rating din țara terță sunt supuse unor norme obligatorii din punct de vedere juridic care sunt echivalente cu cele prevăzute la articolele 6-12 și în anexa I la Regulamentul (CE) nr. 1060/2009, cu excepția articolelor 6a, 6b, 8a, 8b, 8c și 11a, precum și a punctului 3 litera (ba) și a punctelor 3a și 3b din secțiunea B a anexei I la regulamentul respectiv. Atunci când se evaluează îndeplinirea acestei condiții trebuie să se acorde atenția cuvenită articolului 2 alineatul (1) din Regulamentul (UE) nr. 462/2013 al Parlamentului European și al Consiliului (2) în ceea ce privește data de punere în aplicare a anumitor dispoziții din Regulamentul (CE) nr. 1060/2009. În ceea ce privește guvernanța corporativă, cadrul juridic și de supraveghere al Singaporelui prevede o obligație generală pentru agențiile de rating, pentru responsabilii și pentru personalul acestora de a-și îndeplini sarcinile în mod independent, iar independența efectivă a directorilor este asigurată prin intermediul unor cerințe privind politici specifice și trebuie demonstrată MAS. Agențiile de rating trebuie să solicite aprobarea MAS pentru numirea unui director general sau a unui director, situație în care MAS ia în considerare experiența, cunoștințele profesionale și performanțele din trecut ale persoanei propuse. MAS are, de asemenea, competența de a solicita destituirea directorului general, a directorilor sau a altor responsabili ai agențiilor de rating în cazul în care consideră că aceste persoane nu și-au îndeplinit atribuțiile, de exemplu în ceea ce privește conflictele de interese și funcția de revizuire și de verificare a conformității. Cadrul juridic și de supraveghere al Singaporelui cuprinde dispoziții detaliate în ceea ce privește identificarea, eliminarea, gestionarea și publicarea conflictelor de interese reale sau potențiale. Acest cadru prevede, de asemenea, obligația agențiilor de rating de a institui o funcție riguroasă și oficială de revizuire a metodologiilor de rating și conține o serie de cerințe organizaționale menite să asigure conformitatea cu actele cu putere de lege și cu normele aplicabile, precum și cerințe de publicare a informațiilor, cum ar fi informațiile care trebuie publicate atunci când sunt emise ratinguri de credit și informațiile publicate anual privind activitățile de rating. Prin urmare, cadrul juridic și de supraveghere al Singaporelui ar trebui să aibă aceleași efecte ca și Regulamentul (CE) nr. 1060/2009 în ceea ce privește gestionarea conflictelor de interese, procesele și procedurile organizaționale pe care agențiile de rating trebuie să le instituie, calitatea ratingurilor și a metodologiilor de rating, publicarea ratingurilor de credit și publicarea cu titlu general și în mod periodic a informațiilor cu privire la activitățile de rating de credit. Astfel, cadrul prevede o protecție echivalentă în materie de integritate, transparență, bună guvernanță a agențiilor de rating și fiabilitate a activităților de rating de credit.
            
         
               (6)
            
            
               Conform celei de a treia condiții, regimul de reglementare al țării terțe trebuie să împiedice intervenția autorităților de supraveghere și a altor autorități publice din țara terță respectivă asupra conținutului ratingurilor de credit și asupra metodologiilor. În măsura în care se poate stabili cu siguranță, nu există nicio dispoziție legală prin care MAS sau orice altă autoritate publică să fie abilitată să influențeze conținutul ratingurilor de credit sau metodologiile de rating. Orice acțiune întreprinsă de MAS în afara competențelor sale poate face obiectul unui control jurisdicțional.
            
         
               (7)
            
            
               În lumina factorilor analizați, condițiile prevăzute la articolul 5 alineatul (6) al doilea paragraf din Regulamentul (CE) nr. 1060/2009 pot fi considerate ca fiind îndeplinite de cadrul juridic și de supraveghere al Singaporelui pentru agențiile de rating de credit. Prin urmare, cadrul juridic și de supraveghere al Singaporelui pentru agențiile de rating de credit ar trebui să fie considerat echivalent cu cadrul juridic și de supraveghere instituit de Regulamentul (CE) nr. 1060/2009. Comisia, informată de ESMA, ar trebui să continue să monitorizeze evoluția cadrului juridic și de supraveghere al Singaporelui pentru agențiile de rating de credit și îndeplinirea condițiilor pe baza cărora a fost luată prezenta decizie.
            
         
               (8)
            
            
               Măsurile prevăzute de prezenta decizie sunt conforme cu avizul Comitetului european pentru valori mobiliare,
            
         ADOPTĂ PREZENTA DECIZIE:
   Articolul 1
   În aplicarea articolului 5 din Regulamentul (CE) nr. 1060/2009, cadrul juridic și de supraveghere aplicabil agențiilor de rating de credit care este în vigoare în Singapore este considerat echivalent cu cerințele Regulamentului (CE) nr. 1060/2009.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 28 aprilie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 17.11.2009, p. 1.
   
      (2)  Regulamentul (UE) nr. 462/2013 al Parlamentului European și al Consiliului din 21 mai 2013 de modificare a Regulamentului (CE) nr. 1060/2009 privind agențiile de rating de credit (JO L 146, 31.5.2013, p. 1).